
A budai márga kőzetfizikai paramétereinek statisztikai értékelése a budai Várhegy térségéből származó vizsgálati eredmények alapján

A dolgozat tárgya a Várhegyet alkotó budai márga kőzetfizikai paramétereinek elemzése, statisztikai értékelése.
Első lépésként a rendelkezésre álló szakirodalom alapján a Várhegy általános mérnökgeológiája - beleértve a budai márga általános jellemzőit is - lett megvizsgálva.
A vizsgálatok tárgyát képező kőzetfizikai paraméterek adatbázisában saját mérési eredmények is szerepelnek. A fúrások, melyekből próbatestek készültek a Várkert területéről származnak. Meghatározásra kerültek a kőzettípusok testsűrűsége, rugalmassági modulusa, Poisson-tényezője, egyirányú nyomószilárdsága és a húzószilárdsága légszáraz és vízzel telített állapotban egyaránt.
A korábbi és a saját mérési eredmények összefoglalása után egyváltozós analízissel lettek vizsgálva a különböző kőzetmechanikai jellemzők. A paraméterek eloszlásának elemzése után az azokat leíró statisztikai mutatószámok is meghatározásra kerültek.
A dolgozat írása során a fő cél a budai márga kőzetmechanikai paraméterei közötti összefüggések keresése és meghatározása volt. A kapcsolat megléte korreláció elemzéssel vizsgálható: amennyiben az így kapott korrelációs együttható eléri a minimális r=0,7 értéket, regresszióelemzéssel meghatározható a köztük lévő összefüggés.
A különböző helyszínekről származó paraméterek összehasonlítása után láthatóvá vált, hogy a fúrás helyétől függően szignifikáns eltérések jelentkeznek a jellemzők átlagértékei között, emiatt a további vizsgálatok a saját mérési eredményekre korlátozódtak. Összefüggést sikerült kimutatni a légszáraz és a telített állapotban mért testsűrűség között, a légszáraz állapotban mért testsűrűség és ultrahang terjedési sebesség között, valamint a légszáraz állapotban meghatározott rugalmassági modulus és egyirányú nyomószilárdság között. Az így kapott regressziós görbéket a korábbi, más helyszínről származó mérések ponthalmazára illesztve az tapasztalható, hogy a meghatározott összefüggéssel becsült értékek jól közelítik a valós mérési eredményeket. A regresszióelemzés által kapott összefüggések tehát a Várhegy bármely területéről származó mintára alkalmazható.
A regresszióelemzés révén kapott összefüggések révén becslést adhatunk bizonyos kőzetfizikai paraméterekre. Ezek révén a laboratóriumi vizsgálatokat megelőzően lehetőségünk van előzetes tervezési paraméterek felvételére.



